## El Consell aprova un conveni amb la Universitat Politècnica de València per a impulsar la Càtedra Maderamen

*** La Vicepresidència i Conselleria de Servicis Socials, Igualtat i Vivenda destinarà 100.000 euros a este objectiu
* Es desenrotllaran activitats que visibilitzen la necessitat de recuperar la fusta en el disseny i millora de l’hàbitat construït**

El Consell ha autoritzat un conveni entre la Vicepresidència i Conselleria de Servicis Socials, Igualtat i Vivenda i la Universitat Politècnica de València per a impulsar la Càtedra Maderamen, creada per esta institució universitària i l’Institut Valencià d’Edificació per a promoure i desenrotllar activitats que visibilitzen la importància de la fusta en el disseny i millora de l’hàbitat construït.

D’esta manera, la Vicepresidència aportarà 100.000 euros durant 2024 perquè la càtedra desenrotlle i promocione activitats docents, investigadores i divulgatives que incidisquen en este objectiu de ressaltar la rellevància de l’ús de la fusta en la construcció. El propòsit és buscar la descarbonització, afavorir la circularitat i crear entorns equitatius, saludables i resilients mitjançant la innovació, la digitalització i la industrialització del sector fuster.

El desenrotllament d’estes activitats es durà a terme a través de l’Escola Tècnica Superior d’Arquitectura i del Departament de Mecànica dels Mitjans Continus i Teoria d’Estructures.

Este conveni s’engloba en les iniciatives de la Generalitat per a donar suport a este sector industrial, l’impuls del qual es considera idoni per al foment del teixit productiu de la Comunitat Valenciana i contribuir a models de construcció respectuosos amb el medi ambient.

Fecha: 29/10/2024